Установяването на Общ вътрешен пазар е възможно само тогава, когато се премахнат определени пречки за гражданите на ЕС. За тази цел Европейската общност постановява т.нар. четири основни свободи, които са от съществено значение за формирането и поддържането на общия пазар.

**ЧЕТИРИТЕ ОСНОВНИ СВОБОДИ**

**СВОБОДНО ДВИЖЕНИЕ НА КАПИТАЛИ**

**СВОБОДНО ДВИЖЕНИЕ НА ХОРА**

**СВОБОДНО ДВИЖЕНИЕ НА УСЛУГИ**

**СВОБОДНО ДВИЖЕНИЕ НА СТОКИ**

**1. СВОБОДНО ДВИЖЕНИЕ НА СТОКИ**

Свободното движение на стоки в ЕС се регламентира в раздел първи на ДЕО. Либерализацията на стоковата търговия в рамките на ЕС става възможна чрез наличието на няколко елемента: първият е създаването на митнически съюз (премахване на всички мита и такси, имащи еквивалентен ефект върху вноса и износа на стоки между държавите членки и забрана за налагането на транзитни такси и други налози, свързани с транзитното транспортиране на стоки през тяхната територия) и създаването на обща външна тарифа по отношение на трети страни.

Освен това за да бъде постигнато свободното движение на стоки са необходими да бъдат елиминирани още няколко типа търговски бариери: 1. забрана за такси, мита и налози, имащи еквивалентен ефект и 2. забрана за количествените ограничения и на мерките, имащи еквивалентен ефект.

**2. СВОБОДНО ДВИЖЕНИЕ НА УСЛУГИ**

Премахването на ограниченията пред свободата за предоставяне на услуги между държавите членки е друга характеристика на Вътрешния пазар на ЕС. Въпреки, че правилата по отношение на тази свобода – чл. 59-66 от ДЕО, са основно насочени към физически лица и по-специално към тези, които предоставят услуги, през годините тази свобода е претърпяла грандиозно развитие. Тя обхваща не само предоставяне на услуги от адвокати, но тя покрива и въпроси като обществени поръчки, банкови и застрахователни услуги, „невидими” услуги в сферата на телекомуникациите и трансгранични услуги, свързани с лотариите.

**3. СВОБОДНО ДВИЖЕНИЕ НА ХОРА**

Свободното движение на хора включва свободно движение на работна сила и свобода на установяване.

* **Свободно движение на работна сила**

Всяка дискриминация на базата на националност между работниците от държавите членки по отношение на наемането, заплащането и другите условия на труд и заетост е забранена. Гражданите на държава членка могат да се ползват от пълни социални права в приемащата държава. Това се отнася и за някои от членовете на семействата им.

* **Свобода на установяване**

Според правото на ЕС свободата на установяване включва правото да се предприема самостоятелна стопанска дейност от физически лица, както и правото да се създават и ръководят предприятия (дружества или фирми), представителства, клонове или дъщерни фирми от граждани на всяка държава членка, установили се на територията на друга държава членка (чл. 52 от ДЕО).

**4. СВОБОДНО ДВИЖЕНИЕ НА КАПИТАЛИ**

Свободното движение на капитали се регулира от редица разпоредби и норми, като основополагащите са включени в чл. 56-60 от ДЕО. Свободното движение на капитали включва преки инвестиции, придобиване на право на собственост върху недвижими имоти, операции с ценни книжа на капиталовия и на паричния пазар, операции с текущи и депозитни сметки във финансови институции, кредити свързани с търговски сделки и др.

Свободното движение на капитали се основава на два основни принципа:

* Премахване на ограниченията, свързани със свободното движение на капитали и извършването на трансгранични плащания между държавите членки и между тях и трети страни
* Еднакво третиране на субектите, осъществяващи инвестиционна дейност и извършващи трансгранични плащания на територията на Европейското икономическо пространство.

**ЗАДЪЛЖЕНИЕТО ДА СЕ СПАЗВАТ РАЗПОРЕДБИТЕ, ГАРАНТИРАЩИ ТЕЗИ СВОБОДИ, ВОДИ ДО ДВЕ ЗАБРАНИ**

**ЗАБРАНА**

**ЗА ДИСКРИМИНАЦИЯ**

**ЗАБРАНА**

**ЗА ОГРАНИЧИТЕЛНИ ПРЕЧКИ И МЕРКИ**

Договорът за ЕО забранява „всякаква дискриминация, въз основа на националност”.

Забраната за ограничителни пречки и мерки изисква хармонизиране на правните разпоредби в отделните държави, членки на ЕС.